Voditelj i redar iz noćnog kluba u Splitu oslobođeni su optužbe za bludne radnje nad plesačicama u svojoj službi. Na Općinskom sudu u Splitu je utvrđeno kako su jednoj skinuli grudnjak i gaćice, ali ne zato da bi zadovoljili pohotu već za kaznu jer nije željela plesati u toplesu dok je druga priznala kako ih je lažno optužila.

Općinsko državno odvjetništvo u Splitu teretilo je 41-godišnjaka iz Solina i 42-godišnjaka iz Splita za seksualno zlostavljanje u studenom 2011. godine u noćnom klubu u Splitu. Prvooptuženi je tada bio voditelj kluba, a drugooptuženi redar te su izmaltretirali djelatnicu kluba koja je stajala u blizini ulaska u klub.

Prvo joj je 41-godišnjak rekao da će joj skinuti odjeću, a potom su obojica, dok je oštećenica klečala na tlu i pokušavala pružiti otpor, s nje skinuli haljinu, grudnjak i gaćice. Pri tom su je rukama hvatali za grudi, stražnjicu i spolni organ unatoč tome što je vrištala i dozivala u pomoć te ih molila da je puste, navodi optužnica.

Druga točka optužnice tereti 41-godišnjaka da je u ljeto 2012. u Splitu istom noćnom klubu gdje je bio voditelj kluba prišao s leđa djelatnici te joj iznenada i nasilno zavukao ruku ispod grudnjaka i uhvatio je za grudi. Djevojka je uspjela odgurnuti njegovu ruku i izašla iz kluba.

Urota s vlasnikom

U svojoj obrani je prvooptuženi negirao da je počinio kaznena djela koja mu se stavljaju na teret i izjavio da ga obje djevojke lažno optužuju na nagovor bivšeg vlasnika s kojim je raskinuo poslovnu suradnju.

- On je njima dao određenu svotu novca da protiv mene podignu kaznenu prijavu. U odnosu na događaj iz studenog 2011. godine prava je istina to da se par cura zezalo i skidale redara kluba koji je optužen sa mnom. Među njima je i ta koja nas je optužila, a ona je dobila otkaz jer je bila u vezi s gostom kluba.

Prije podnošenja kaznene prijave mojoj supruzi je dala pismo u kojem je također sve to napisala za što me lažno optužuje. U odnosu na drugi događaj iz ljeta 2012. godine ta djevojka je radila kao prodavačica karata u tom klubu i simptomatično je što se ne može izjasniti kojeg točno datuma se to dogodilo - izjavio je.

Drugooptuženi 42-godišnjak je također negirao seksualno zlostavljanje.

- Ja sam u klubu radio "na crno" kada me ta djevojka pijana napala te mi pokušala skinuti gaćice, a voditelj kluba je to fotografirao iz sprdnje dok je meni bilo vrlo neugodno jer me ona seksualno napastovala na takav način. Mislim da je kaznena prijava podnesena jer smo ja i voditelj kluba prekinuli poslovnu suradnju s vlasnikom kluba u vrlo neugodnoj situaciji. Vlasnik kluba je optužio mog brata da ima aferu s njegovom ženom, a voditelja da ga potkrada, a mene da sam kolovođa svega - izjasnio se bivši redar.

Ponižena kao osoba

Na suđenju je iskaz dala i djevojka koju su razodjenuli.

- Bila sam zaposlena u noćnom klubu, ali se jedino ja od svih drugih plesačica nisam skidala dok plešem u dogovoru s vlasnikom kluba. Voditelju kluba je smetalo što odbijam plesati u toplesu i bio je ljut što ja imam takvu privilegiju. Tu večer me pozvao da dođem u jednu malu prostoriju desno od glavnog ulaza u klub gdje su se prodavale ulaznice gdje su me on i redar napali. Redar me držao za ramena i ruke, dok mi je voditelj podigao haljinu i skinuo gaćice. Gornji dio haljine i grudnjak mi je skinuo redar.

Oba su me dodirivali po grudima, vagini i stražnjici dok su me skidali, a prestali su me dirati u trenutku kada su me skinuli. Grohotom su se smijali i uživali u tome, a voditelj mi je rekao:"Eto vidiš da si se na kraju ipak skinula!". Bila sam ponižena i kao žena i kao osoba, tim činom skidanja su mi narušili dostojanstvo, tim više što se čitavi događaj zbio na mom radnom mjestu. Voditelj mi se kasnije ispričao, ali sam ja dala otkaz, a kada sam saznala od drugih cura da je onim curama koje se nisu željele skidati radio slične stvari odlučila sam protiv njega podnijeti kaznenu prijavu - izjavila je.

Druga djevojka je na suđenju kazala kako je lagala u svom prvom iskazu na državnom odvjetništvu kada je teretila voditelja kluba da joj je zavukao ruku ispod grudnjaka.

Slijedom svega sutkinja je oslobodila obojicu krivnje za oba događaja. U presudi je navedeno kako je dokazano da su optuženici djevojci skinuli haljinu, grudnjak i gaćice, pri tom je hvatajući za grudi, stražnjicu i vaginu i takvim svojim radnjama postupali u cilju njenog spolnog omalovažavanja, ali to ne predstavlja bitno obilježje kaznenog djela bludnih radnji.

Da bi se radilo o bludnoj radnji počinitelj mora postupati u namjeri zadovoljenja svog ili tuđeg spolnog nagona, odnosno pohote. Opisanim postupanjem moglo bi se govoriti o počinjenju kaznenog djela spolnog uznemiravanja, ali tog kazneno djelo u vrijeme njegovog počinjenja nije bilo u kaznenom zakonu već se radilo o prekršaju. Presuda je nepravomoćna te je za očekivati da će se tužiteljstvo žaliti.

